Vsebina

# Sklici na tabele zbirk podatkov

LibreOffice Calc omogoča sklicevanje na podatke v tabelah zbirke podatkov z uporabo posebne notacije, »sklic na tabelo zbirke podatkov«, za sklice na celice v tabelah. Namen te posebne notacije je izboljšati berljivost formul, ki se sklicujejo na celice v tabeli zbirke podatkov.

Standard ODF trenutno ne podpira strukturiranih sklicev. Če shranite datoteko v zapisu .ods, se strukturirani sklici pretvorijo v neposredne sklice, s čimer se ohranijo le vrednosti ob času shranjevanja. Prizadevanja za uvajanje strukturnih sklicev v standard ODF so v teku.

## Tabele zbirke podatkov

Tabele preglednic so določene z obsegi zbirke podatkov (Podatki – Določi obseg). Poleg imena zbirke podatkov je za uporabo sklicev na tabele zbirke podatkov obvezno tudi naslednje:

- Tabele morajo biti usmerjene navpično.

- Imena oznak stolpcev morajo slediti pravilom poimenovanja obsegov.

- Za združljivost s programom Microsoft morajo imeti tabele oznake stolpcev.

### Primer

Spodnja tabela vsebuje vrednosti, ki so v nadaljevanju uporabljene v tem dokumentu.

| A | B | C | D
1 | Ime | Področje | Prodaja | Starešinstvo
2 | Smith | Zahod | 21 | 5
3 | Jones | Vzhod | 23 | 11
4 | Johnson | Vzhod | 9 | 7
5 | Taylor | Zahod | 34 | 11
6 | Brown | Vzhod | 23 | 15
7 | Walker | Vzhod | 12 | 4
8 | Edwards | East | 15 | 12
9 | Thomas | Zahod | 17 | 10
10 | Wilson | Zahod | 31 | 3
11 | Skupaj | 2 | 185 | 8.67

Obseg celic A1:D11 je bil definiran kot obseg zbirke podatkov "myData". Možnosti Vsebuje oznake stolpcev in Vsebuje vrstico vsotew sta bili potrjene ob določitvi obsega zbirke podatkov.

## Sklicevanje na podatke v tabelah

Sklic na tabelo podatkov ima obliko zbirkapodatkov_obseg[…]. Del v oglatih oklepajih je lahko rezervirana ključna beseda sklica, ime polja ali kombinacija obeh.

Kadar je uporabljena posamezna ključna beseda ali polje, uporabite enojne oklepaje namesto dvojnih.

#### Primer

myData[#Headers] namesto myData[[#Headers]] ali myData[Področje] namesto myData[[Področje]].

### Rezervirane ključne besede za sklice

Ključna beseda | Raba | Primer
--- | --- | ---
[#Headers] | Ključna beseda [#Headers] se sklicuje na imena vrstice polja (oznake stolpcev). To je prva vrstica obsega zbirke podatkov. Če obseg zbirke podatkov nima definirane vrstice oznak (Vsebuje oznake stolpcev), se pojavi napaka #REF! | Izraz myData[#Headers] se sklicuje na celice A1:D1.
[#Data] | Ključna beseda [#Data] se sklicuje na zapise podatkov v obsegu zbirke podatkov brez vrstice oznak stolpcev in vrstice vsot. Uporabite lahko tudi kratko obliko myData[]. | Izraz myData[#Data] se sklicuje na pravokotnik celic A2:D10.
[#Totals] | Ključna beseda [#Totals] se sklicuje na vrstico vsot. To je zadnja vrstica obsega zbirke podatkov. Če obseg zbirke podatkov nima nastavljene vrstice za vsoto (Vsebuje vrstico vsote), se pojavi napaka #REF! | Izraz myData[#Totals] se sklicuje na celice A11:D11.
[#All] | Ključna beseda [#All] se sklicuje na celoten obseg zbirke podatkov, vključno z oznakami stolpcev in vsotami. | Izraz myData[#All] se sklicuje na celice A1:D11.
[#This Row] | Ta ključna beseda opisuje implicitni presek. | Če je izraz myData[#This Row] uporabljen v formuli v celici F2, se sklicuje na A2:D2. Če isti izraz uporabite v formuli v celici F5, se sklicuje na A5:D5.

### Ime polja v oglatih oklepajih

Za sklic na matriko vseh vrednosti v zapisih, ki pripadajo istemu polju, uporabite obliko [ime polja]. Obseg celic s sklicem ne vključuje oznak in vsot.

#### Primer

Izraz myData[[Področje]] ali njegova poenostavljena oblika myData[Področje] se sklicuje na celice B2:B10. Če obseg zbirke podatkov nima vrstice oznak, lahko uporabite splošne oznake, kot sta Stolpec1, Stolpec2.

Če celica formule pripada tabeli, lahko v programu Microsoft Excel ime tabele izpustite. Primer: formulo =SUM(myData[Sales]) v celici C11 bi lahko zapisali kot =SUM([Sales]). Izpust imena tabele v programu Calc trenutno ni možen.

## Kombinacije

### Stolpci in podatkovni zapisi

Za klic na kombinacijo oznak stolpcev in podatkovnih zapisov uporabite zapis [#Headers];[#Data] ali [#Headers],[#Data], kjer je ločilo enako kot za parametre funkcij, ki je določeno pod Orodja – Možnosti – Calc – Formula – Ločila.

### Podatkovni zapisi in vrstica vsote

Za sklic na kombinacijo podatkovnih zapisov in vrstico vsote uporabite [#Data];[#Totals]. Primer: myData[[#Data];[#Totals]] se sklicuje na celice A2:D11.

Kombinacija, kot je [#Glave];[#Vsote] ni možna, saj bi to rezultiralo v dveh ločenih pravokotnikih celic.

### Soležni stolpci

Za sklic na več soležnih stolpcev uporabite operator obsega “:”. Primer: formula myData[[ime]:[Prodaja]] naslavlja celice A2:C10.

### Nesoležni stolpci

Uporaba nesoležnih stolpcev ni možna, ker bi se tako sklicevali na dva ločena pravokotnika celic.

### Ime polja in ključna beseda

Sklice prek imen polj in uporabo sklicnih ključnih besed lahko kombinirate. Najprej navedite ključno besedo, nato ločilo funkcij, na koncu pa ime polja v oklepajih. Primer: myData[[#Totals];[Sales]] se sklicuje na celico C11.

Podobne teme

Določanje obsega zbirke podatkov

Funkcije za delo z zbirkami podatkov

Določi obseg

Implicitni presek v formulah

Podprite nas!